Job an lrien neus santet sur ezommou e genvroidi er mareou-mañ, ha deut eo dezañ komzou hag a ouio dougen daved Doue o soñjou, o frederiadennou, o joa hag o hoantou. Med ar homzou n’eo ket toud, rag ar hantikou a dle dougen ive n’eo ket pedennou eun den nemetken, med reou eur pobl. Amañ neuze e tle ar muzik kemer e blas. Gwechall a rae kalz, ar veleien, gand toniou poblek vid lakaad an dud da gana en o ilizou. War ar bladenn avad, ne gavoh nemed toniou nevez, ha kalz anezo koulskoude a seblanto deoh beza poblek daoust dezo da veza nevez ijinet gand Mikel Skouarneg. Ha dija, ar homzou hag ar sonerez, labour Job an lrien ha Mikel Skouarneg o deus kavet eun hekleo, peogwir Reun Abjean neus bet hoant kenlabourad ganto ha kempenna ar hantikou, ha kavet zo bet tud ive vid kana ha kinnig deoh ar hantikou nevez-mañ. Daoust hag e teuio deoh hwui ive hoant da gana ganto. »